Od apríla 2007 sa Činohra SND sa so štyrmi inscenáciami vracia do historickej budovy, kde pred takmer 90 rokmi pôvodne začínala.
Čelný pohľad na novú budovu Slovenského národného divadla.
Vstup do Sály Činohry SND.
Pohľad na námestie z foyer Sály Činohry SND.
Detail železnej opony v Divadle P. O. Hviezdoslava, v bývalom sídle Činohry SND, s obrazom Martina Benku.
**Činohra Slovenského národného divadla** je jednou zo zložiek Slovenského národného divadla. Do marca 2007 sídlila v dvoch budovách v centre Bratislavy - v Divadle P. O. Hviezdoslava na Laurinskej ulici a na Malej scéne na Dostojevského rade. Od apríla 2007 hrá súbor Činohry v novej budove SND na nábreží Dunaja a v historickej budove na Hviezdoslavovom námestí. 

Predstavenia v činohre sa konajú každý deň s výnimkou pondelka počas celej divadelnej sezóny, ktorá trvá od začiatku septembra do konca júna.

História
--------

### Prvé kroky Slovenského národného divadla

Činohra SND bola založená v roku 1920, spolu s ostatnými dvomi súbormi SND. 4. marca 1920 činoherný súbor uviedol svoju prvú premiéru - hru Aloisa a Viléma Mrštíkovcov *Mariša*. Prvé predstavenie v slovenskom jazyku sa uskutočnilo až v máji 1920 uvedením jednoaktoviek Jozefa Gregora Tajovského - *Hriech* a *V službe*.

Prevažná časť repertoáru bola uvádzaná v češtine, pretože nebolo dosť slovenských hier, prekladov, hercov či spevákov. O popularizáciu slovenského divadla sa snažili prví slovenskí herci a ich **Propagačný činoherný súbor SND**, zvaný aj **Marška** (z nemeckého *Marschkompanie*). V rokoch 1921–1922 po slovenskom vidieku okrem iných cestovali aj zakladajúce osobnosti slovenského divadla – Andrej Bagar, Ján Borodáč a Oľga Borodáčová-Országhová, Jozef Kello a Gašpar Arbét.

Počet slovenských premiér sa zvyšoval s príchodom prvého slovenského profesionálného režiséra – Jána Borodáča. V roku 1932 bol činoherný súbor rozdelený na dve skupiny – činohru českú (vedenú režisérom Viktorom Šulcom) a činohru slovenskú (pod vedením Jána Borodáča). 

V polovici 30. rokov prichádza do Slovenského národného divadla ďalšia významná režisérska osobnosť Ján Jamnický – ovplyvnený európskymi avantgardnými divadelníkmi ako boli Rusi Jevgenij Bagrationovič Vachtangov, Alexander Jakovlevič Tairov, Vsevolod Emilievič Mejerchoľd, alebo Čech Emil František Burian. Jamnický vnímal divadlo ako ako vnútorne bohatú syntézu viacerých umení. Súbor sa začína výrazne profesionalizovať príchodom prvých absolventov bratislavskej Hudobnej a dramatickej akadémie.

Po zmene politických podmienok v rokoch 1938 a 1939, mníchovskej arbitráži a rozpade Československej republiky je zrušený aj súbor českej činohry a českí herci sú nútení opustiť Slovensko. Nastupuje plejáda mladých hercov, ktorí sa stávajú na ďalšie desiatky rokov oporami súboru (Mikuláš Huba, František Dibarbora, Karol L. Zachar, František Zvarík, Ladislav Chudík, Július Pántik). 

V činohre sa dopĺňa režisérsky zbor aj dramaturgia a začína sa rozvíjať i pôvodná slovenská dramatická tvorba. Z tohto obdobia sú významné najmä inscenácie hier Ivana Stodolu, Júliusa Barča-Ivana a Petra Zvona. Súbor sa začína polarizovať najmä kvôli estetickej a ideovej orientácie dvoch vedúcich postáv činohry – konzervatívneho a tradicionalistického Jána Borodáča a otvorene kritického experimentátora Jána Jamnického.

### Činohra SND v druhej polovici 20. storočia

Po vojne nastáva opäť výmena generácií - do divadla prichádzajú nielen noví herci, napr. Gustáv Valach, Mária Kráľovičová, Ctibor Filčík, Karol Machata, Eva Kristínová a iní; ale aj noví režiséri – Josef Budský, Tibor Rakovský, Karol L. Zachar. Objavujú sa aj noví autori – Štefan Králik a Peter Karvaš. Do divadla sa tiež vracajú herci, ktorí ho z národnostných, či politických dôvodov museli opustiť, medzi nimi boli napr. Hana Meličková alebo Andrej Bagar. 

Snahy o syntetické básnické divadlo vrcholia vo viacerých divadelne pôsobivých inscenáciách poézie, ktoré nachádzajú veľký ohlas u publika. Po komunistickom prevrate v roku 1948 sa však s príchodom ideológie marxizmu–leninizmu táto estetická orientácia Činohry SND násilne prerušuje a začína sa obdobie socialistického realizmu. Avšak už po roku 1956, s prvým miernym uvoľnením stalinizmu, sa Činohra SND vracia k úsiliu o nezávislú divadelnú tvorbu.

Tvorivý dialóg režisérov Budského, Rakovského a Zachara určuje obdobie druhej polovice päťdesiatych rokov i roky šesťdesiate. Budského tvorbu charakterizuje predovšetkým pôsobivá divadelná metaforickosť a Zachara jeho hravosť a harmonizujúca výtvarná štylizácia. 

Do divadla prichádzajú ďalší absolventi Vysokej školy múzických umení, otvorenej v Bratislave v roku 1949: Elo Romančík, Jozef Kroner, Božidara Turzonovová, Emília Vášáryová, Juraj Slezáček, Ivan Mistrík, Štefan Kvietik, Michal Dočolomanský a iní. Okrem hercov prichádzajú aj mladí režiséri - Peter Mikulík a Pavol Haspra. 

Na prelome 70. a 80. rokov prichádzajú do Činohry SND režiséri Miloš Pietor a Ľubomír Vajdička (z martinského Divadla SNP), ktorí zaujmú netradičnou a odromantizovanou interpretáciou slovenskej dramatickej klasiky. Obaja režiséri významne ovplyvnili aj hereckú tvorbu súboru. Kládli dôraz na detail, schopnosť vyjadriť mnohoznačnosť postavy a ukázať motiváciu jej nezvyčajného správania a konania. Vo svojich inscenáciách využívali napätie medzi komickým a tragickým, banálnym a vznešeným. Tieto princípy rozvíja a prehlbuje od polovice 80. rokov aj režisér Vladimír Strnisko.

Herecký súbor sa opäť dopĺňa o významných hercov mladej i strednej generácie. Medzi nimi: Anna Javorková, Martin Huba, Juraj Kukura, Pavol Mikulík, Emil Horváth, Dušan Jamrich, Milan Kňažko, Zdena Studenková, Kamila Magálová, Maroš Kramár, Stano Dančiak, Marián Labuda a iní.

Činohra SND je od roku 2000 členom medzinárodnej organizácie ETC (Európska divadelná konvencia), ktorá združuje 35 divadiel z 22 krajín Európy.

### Činohra SND na ceste k 21. storočiu

V posledných desiatich rokoch Činohra SND čoraz viac poskytuje priestor pre hosťovanie mladých osobností slovenskej réžie. Medzi inými napr. Dodo Gombár, Patrik Lančarič, Martin Čičvák, Silvester Lavrík alebo Ondrej Spišák. Rovnako sa snaží objavovať nové herecké talenty a vytvárať tak postupne miesto pre novú hereckú generáciu. V posledných rokoch do súboru Činohry SND vstúpili herci ako napr. Zuzana Fialová, Monika Hilmerová, Tomáš Maštalír, Marko Igonda, Ľuboš Kostelný, Ondrej Kovaľ, Ivana Kuxová, Zuzana Marošová, Ján Koleník a Vladimír Kobielsky.

Ocenenia
--------

* **1996**
	+ DOSKY: Cena za najlepšiu inscenáciu sezóny: Inscenácia hry Williama Shakespearea *Ako sa vám páči*
	+ DOSKY: Cena za najlepšiu réžiu sezóny: Enikő Eszenyi za inscenáciu hry Williama Shakespearea *Ako sa vám páči*
	+ DOSKY: Cena za najlepší ženský herecký výkon sezóny: Diana Mórová za rolu Rosalindy v inscenácii hry Williama Shakespearea *Ako sa vám páči*
	+ DOSKY: Cena za najlepšiu scénografiu sezóny: Aleš Votava za scénu k inscenácii hry Antona Pavloviča Čechova *Višňový sad*
	+ DOSKY: Objav sezóny: Inscenácia hry Williama Shakespearea:*Ako sa vám páči*

* **1997**
	+ DOSKY: Cena za najlepší mužský herecký výkon sezóny: Martin Huba za rolu Ževakina v inscenácii hry Nikolaja Vasilieviča Gogoľa *Ženba*
	+ DOSKY: Cena za najlepšiu scénickú hudbu sezóny: Ivan Mizera za hudbu k inscenácii hry Viliama Klimáčka a Janka Jesenského *Demokrati*

* **2000**
	+ DOSKY: Cena za najlepšiu inscenáciu sezóny: Inscenácia hry Eugèna Ionesca *Stoličky*
	+ DOSKY: Cena za najlepšiu réžiu sezóny: Ľubomír Vajdička za inscenáciu hry Eugèna Ionesca *Stoličky*
	+ DOSKY: Cena za najlepší ženský herecký výkon sezóny: Emília Vášáryová za postavu Starenky v inscenácii hry Eugèna Ionesca *Stoličky*
	+ DOSKY: Cena za najlepšiu scénografiu sezóny: Aleš Votava za scénu k inscenácii hry Williama Shakespeare *Búrka*

* **2001**
	+ DOSKY: Cena za najlepšiu inscenáciu sezóny: Martin Huba a Martin Porubjak (na motívy inscenácie Théâatre du Campagnol „Le Bal"): *Tančiareň*
	+ DOSKY: Cena za najlepšiu réžiu sezóny: Martin Huba za inscenáciu *Tančiareň*
	+ DOSKY: Objav sezóny: Ivana Kuxová za herecký výkon v inscenácii *Tančiareň*

* **2002**
	+ DOSKY: Cena za najlepšiu réžiu sezóny: Jozef Bednárik za inscenáciu hry Terrencea McNallyho *Majstrovská lekcia Marie Callas*
	+ DOSKY: Cena za najlepší ženský herecký výkon sezóny: Emília Vášáryová za postavu Marie Callas v inscenácii *Majstrovská lekcia Marie Callas*

* **2004**
	+ DOSKY: Cena za najlepšiu inscenáciu sezóny: Inscenácia hry Rolanda Schimmelpfenniga *Arabská noc*
	+ DOSKY: Cena za najlepšiu réžiu sezóny: Martin Čičvák za inscenáciu hry Rolanda Schimmelpfenniga *Arabská noc*
	+ DOSKY: Cena za najlepšiu scénografiu sezóny: Tom Ciller za scénu k inscenácii hry Rolanda Schimmelpfenniga *Arabská noc*

* **2005**
	+ DOSKY: Cena za najlepšiu réžiu sezóny: Jan Antonín Pitínský za inscenáciu hry Thomasa Bernharda *Ignorant a šialenec*
	+ DOSKY: Cena za najlepší ženský herecký výkon sezóny: Ingrid Timková za rolu Kráľovnej noci v inscenácii hry Thomasa Bernharda *Ignorant a šialenec*
	+ DOSKY: Cena za najlepšiu scénografiu sezóny: Tomáš Rusín za scénu k inscenácii hry Thomasa Bernharda *Ignorant a šialenec*
	+ DOSKY: Cena za najlepší kostým sezóny: Zuzana Štefunková za kostýmy k inscenácii hry Thomasa Bernharda *Ignorant a šialenec*

* **2006**
	+ DOSKY: Cena za najlepší ženský herecký výkon sezóny: Táňa Pauhofová za postavu Manon Lescaut v inscenácii hry Vítězslava Nezvala *Manon Lescaut*

Súčasný repertoár Činohry SND
-----------------------------

\* - označuje pripravovaný titul

### Sála Činohry SND

* Carlo Goldoni: *Čertice* (1994), réžia: Peter Mikulík
* Jozef Gregor Tajovský: *Ženský zákon* (1996), réžia: Pavol Haspra
* Martin Huba a Martin Porubjak: *Tančiareň* (2001), réžia: Martin Huba
* Božena Slančíková-Timrava a Peter Pavlac: *Veľké šťastie*, (2003), réžia: Ľubomír Vajdička
* William Shakespeare: *Trojkráľový večer alebo Čo len chcete* (2003), réžia: Peter Mikulík
* Viliam Klimáček: *Hypermarket* (2005), réžia: Roman Polák a.h.
* Georges Feydeau: *Tak sa na mňa prilepila* (2005), réžia: Ľubomír Vajdička
* John Steinbeck: *O myšiach a ľuďoch* (2005), réžia: Karol Spišák a.h.
* Fiodor Michajlovič Dostojevskij: *Cudzia žena a muž pod posteľou* (2006), réžia: Vladimír Strnisko
* Karel Čapek: *R.U.R.* (2007), réžia: Ondrej Spišák a.h.
* William Shakespeare: *Hamlet* (2007), réžia: Peter Mikulík
* Victor Hugo: *Kráľ sa zabáva* (2007), réžia: Roman Polák
* Martin Kukučín: *Dom v stráni* (2008), réžia: Ľubomír Vajdička
* Georg Büchner: *Leonce a Lena* (2008), réžia: Martin Čičvák a.h.
### Štúdio SND

* Eugène Ionesco: *Stoličky* (1999), réžia: Ľubomír Vajdička
* Leonid Andrejev: *Katarína* (2004), réžia: Peter Mikulík
* Thomas Bernhard: *Ignorant a šialenec* (2005), réžia: Jan Antonín Pitínský a.h.
* Ingvar Ambjørnsen, Axel Hellstenius a Petter Nass: *Chvála bláznovstva alebo Chvála bláznovstva alebo Elling a Kjell Bjarne* (2005), réžia: Ľubomír Vajdička
* Bengt Ahlfors: *Posledná cigara* (2005), réžia: Emil Horváth
* Vítězslav Nezval: *Manon Lescaut* (2006), réžia: Juraj Nvota a.h.
* Christopher Hampton: *Popol a vášeň* (2006), réžia: Roman Polák
* Victor Haïm: *Valčík náhody* (2006), réžia: Ľubomír Vajdička
* Neil LaBute: *Vykúpenie* (2006), réžia: Vladimír Strnisko
* Friedrich Schiller: *Úklady a láska* (2007), réžia: Martin Čičvák a.h.
* Viliam Klimáček: *Kto sa bojí Beatles (With A Little Help from My Friends)* (2007), réžia: Peter Mikulík
* Peter Pavlac: *Partybr(e)akers* (2007), réžia: Patrik Lančarič a.h.
* Táňa Kusá: *S mamou* (2007), réžia: Roman Polák
* Martin McDonagh: *Mrzák z Inishmaanu* (2007), réžia: Michal Vajdička a.h.
* Iveta Horváthová: *Fetišistky* (2008), réžia: Soňa Ferancová a.h.
* Anton Pavlovič Čechov: *Tri sestry* (2008), réžia: Roman Polák
* Moira Buffini: *Večera* (2008), réžia: Peter Mikulík
### Historická budova SND

* Georges Feydeau: *Chrobák v hlave* (1990), réžia: Ľubomír Vajdička
* Oscar Wilde: *Ideálny manžel* (2003), réžia: Peter Mikulík
* Edmond Rostand: *Cyrano z Bergeracu* (2005), réžia: Vladimír Morávek a.h.
* Pierre de Marivaux: *Stratégie a rozmary* (2006), réžia: Peter Mikulík
* William Shakespeare: *Skrotenie zlej ženy* (2008), réžia: Peter Mikulík

|
|  |
|
|

Vedenie Činohry SND
-------------------

Od januára 2021 je riaditeľkou Činohry Miriam Kičiňová.

### Dramaturgovia

* Darina Abrahámová
* Daniel Majling
* lektor dramaturgie Mário Drgoňa

Referencie
----------

1. ↑  FOLENTOVÁ, Veronika. Riaditeľka činohry SND Kičiňová: Dlho sme premýšľali, či si vôbec môžeme dovoliť začať hrať. *dennikn.sk* (Bratislava: N Press), 2021-07-06. Dostupné online [cit. 2022-01-18]. ISSN 1339-844X.

Pozri aj
--------

* Divadlo (umenie)
* Slovenské národné divadlo
* Opera Slovenského národného divadla
* Balet Slovenského národného divadla
* Divadlo Nová scéna

Externé odkazy
--------------

* Slovenské národné divadlo - oficiálna stránka

| * z
* d
* u
Slovenské národné divadlo |
| --- |
| Umelecké súbory | 
* Činohra Slovenského národného divadla
* Opera Slovenského národného divadla
* Balet Slovenského národného divadla

 |
| Budovy | 
* Historická budova Slovenského národného divadla
* Nová budova Slovenského národného divadla

 |
| Vedenie | 
Generálny riaditeľ
Matej Drlička
Riaditeľ Činohry SND
Miriam Kičiňová
Riaditeľ Opery SND
Martin Leginus
Riaditeľ Baletu SND
Nina Poláková
 |
| Kategórie | 
* Slovenské národné divadlo
* Divadlo na Slovensku
* Divadlo

 |